b"\n_START_ARTICLE_\nAriel Ibagaza\n_START_SECTION_\nSeurajoukkueura\n_START_PARAGRAPH_\nIbagaza on buenosairesilaisen Lan\xc3\xbasin kasvatti ja h\xc3\xa4n pelasi ensimm\xc3\xa4isen kerran seuransa edustusjoukkueessa 18-vuotiaana vuonna 1994. Nuori keskikentt\xc3\xa4pelaaja sai maistaa menestyst\xc3\xa4 varsin pian. Vuonna 1996 Lan\xc3\xbas voitti Copa CONMEBOLin, joka oli 1990-luvulla UEFA Cupia vastaava seurajoukkueiden kansainv\xc3\xa4linen kilpailu Etel\xc3\xa4-Amerikassa._NEWLINE_Vuonna 1998 Ibagaza siirtyi Espanjan p\xc3\xa4\xc3\xa4sarjassa pelaavan Mallorcan riveihin. H\xc3\xa4n edusti seuraa kaikkiaan viiden kauden ajan. Heti tulovuotenaan Ibagaza voitti Mallorcalla Espanjan supercupin. Kev\xc3\xa4\xc3\xa4ll\xc3\xa4 1999 Ibagaza pelasi my\xc3\xb6s kaikkien aikojen viimeisess\xc3\xa4 Cup-voittajien cupin finaalissa, jonka Mallorca kuitenkin h\xc3\xa4visi Laziolle numeroin 2-1. Suurin saavutus Mallorcan aikana oli kuitenkin vuonna 2003 voitettu Espanjan cup. Mallorcan voittokulku mestaruuteen oli kerrassaan huikea. Ennen Recreativo Huelvan kaatumista finaalissa Mallorca oli raivannut tielt\xc3\xa4\xc3\xa4n Real Madridin nelj\xc3\xa4nnesv\xc3\xa4lieriss\xc3\xa4 ja Deportivo La Coru\xc3\xb1an v\xc3\xa4lier\xc3\xa4vaiheessa. Ibagaza oli yksi mestarijoukkueen avainpelaajista ruokkien Mallorcan silloista maalitykki\xc3\xa4 Samuel Eto'oa taitavilla sy\xc3\xb6t\xc3\xb6ill\xc3\xa4\xc3\xa4n._NEWLINE_Mestaruuskauden p\xc3\xa4\xc3\xa4tteeksi Ibagaza siirtyi valmentajansa Gregorio Manzanon mukana p\xc3\xa4\xc3\xa4kaupungin Atl\xc3\xa9tico Madridiin. Paluuta espanjalaisen jalkapallon huipulle tekev\xc3\xa4 suurseura hankki Ibagazan tukemaan pelinrakentelullaan nuoren t\xc3\xa4htens\xc3\xa4 Fernando Torresin maalintekoa. Ibagaza oli hyv\xc3\xa4 valinta Atl\xc3\xa9ticon keskikent\xc3\xa4n moottoriksi, mutta joukkue pelasi silti varsin ep\xc3\xa4tasaisesti ja juuttui kolmen seuraavan kauden aikana liigan keskikastiin. Ibagazan asema Atl\xc3\xa9ticossa heikkeni kes\xc3\xa4ll\xc3\xa4 2006 meksikolaisen Javier Aguirren tultua seuran p\xc3\xa4\xc3\xa4valmentajaksi. H\xc3\xa4nen taktiikassaan ei ollut k\xc3\xa4ytt\xc3\xb6\xc3\xa4 peli\xc3\xa4 rakentavalle hy\xc3\xb6kk\xc3\xa4\xc3\xa4v\xc3\xa4lle keskikentt\xc3\xa4pelaajalle. Lopulta Ibagaza purki sopimuksensa Atl\xc3\xa9ticon kanssa ja siirtyi takaisin Mallorcalle, jonne my\xc3\xb6s Manzano oli palannut hieman aikaisemmin._NEWLINE_Paluu Mallorcalle onnistui erinomaisesti ja kaudella 2006\xe2\x80\x932007 Ibagaza oli Espanjan p\xc3\xa4\xc3\xa4sarjan eniten maalisy\xc3\xb6tt\xc3\xb6j\xc3\xa4 antanut pelaaja. Seuraavalla kaudella Ibagaza valittiin joukkueen kapteenistoon ja pelit sujuivat viel\xc3\xa4kin paremmin. Ibagaza ruokki sy\xc3\xb6t\xc3\xb6ill\xc3\xa4\xc3\xa4n liigan maalikuninkuuden voittanutta Dani G\xc3\xbcizaa ja voitti itse sy\xc3\xb6tt\xc3\xb6p\xc3\xb6rssin jo toisen kerran per\xc3\xa4kk\xc3\xa4in._NEWLINE_Ibagaza siirtyi Villarrealiin hein\xc3\xa4kuussa 2008. H\xc3\xa4n vietti seurassa kaksi seuraavaa kautta p\xc3\xa4\xc3\xa4sten my\xc3\xb6s pelaamaan urallaan ensi kertaa Mestarien liigaa. Toukokuussa 2010 neuvottelut jatkosopimuksesta kariutuivat ja seura ilmoitti pelaajan l\xc3\xa4hd\xc3\xb6st\xc3\xa4. Saman vuoden hein\xc3\xa4kuussa kreikkalainen Olympiakos ilmoitti solmineensa kahden vuoden sopimuksen Ibagazan kanssa. Elokuussa 2014 nelj\xc3\xa4n Olympiakosissa vietetyn kauden j\xc3\xa4lkeen Ibagaza siirtyi Panioniosiin, jossa h\xc3\xa4n my\xc3\xb6s p\xc3\xa4\xc3\xa4tti pelaajauransa.\n_START_SECTION_\nMaajoukkueura\n_START_PARAGRAPH_\nVuonna 1995 Ibagaza voitti Argentiinan alle 20-vuotiaiden maajoukkueessa maailmanmestaruuden Qatarissa j\xc3\xa4rjestetyss\xc3\xa4 lopputurnauksessa._NEWLINE_Maansa A-maajoukkueessa Ibagaza on esiintynyt vain yhden kerran. Ibagaza valittiin maajoukkueeseen, jonka tarkoituksena oli osallistua vuonna 2001 Kolumbiassa j\xc3\xa4rjestettyyn Copa Am\xc3\xa9rica -lopputurnaukseen. Argentiina kuitenkin lopulta perui osallistumisensa turvalliisuusriskien vuoksi.\n_START_SECTION_\nValmennusura\n_START_PARAGRAPH_\nVuodesta 2016 alkaen Ibagaza on toiminut valmennusteht\xc3\xa4viss\xc3\xa4 vanhassa seurassaan Olympiakosissa. T\xc3\xa4n\xc3\xa4 aikana h\xc3\xa4n on ollut sek\xc3\xa4 alle 20-vuotiaiden joukkueen ett\xc3\xa4 edustusjoukkueen apulaisvalmentaja."